
	הוספת  סעיף 13ח1
	1. 
	בחוק הגנת הצרכן, התשמ"א–1981[footnoteRef:2], אחרי סעיף 13ח יבוא: [2:  ס"ח התשמ"א, עמ' 248.] 


	
	
	"איסור גביית עמלה ברכישה אלקטרונית
	13ח1.
	עוסק המספק לצרכן טובין או שירותים לא יהיה רשאי לגבות מצרכן עמלה בשל רכישת הטובין או השירותים באמצעות תקשורת אלקטרונית; בסעיף זה, "עמלה" – כהגדרתה בסעיף 13ח."


דברי הסבר
מטרת הצעת החוק למנוע גביית עמלות לא ראויות באמתלה של "דמי טיפול", כאשר נותן השירות גובה תוספת תשלום בגין "טיפול" אוטומטי, וזאת על אף שעבורו תהליך הרכישה האלקטרוני לא רק שאינו מייקר עלויות, אלא אף מוזיל אותן.
חברות רבות נעזרות בתשתית טלפונית אוטומטית-אלקטרונית ואינטרנטית על מנת לייעל את תהליך המכירה. הייעול מטיב עם שני הצדדים. מחד גיסא, הוא מאפשר ללקוח ליהנות משרות מהיר וזמין בכל שעה. מאידך גיסא, עבור נותן השירות התהליך מייעל את המכירה ומוזיל עלויות, בשל ההפחתה בכוח האדם הדרוש לצורך ביצוע המכירה. אף על פי כן, במקרים רבים דורש נותן השירות עמלת "דמי טיפול" בגין רכישה אלקטרונית.
החברות, בעיקר חברות המוכרות כרטיסים למופעים, הצגות וסרטים, מאפשרות בעידן הנוכחי רכישה של כרטיס אלקטרוני אינטרנטי, בנוסף לאפשרות רכישת הכרטיס מול נציג מכירות בקופה. למרות שברור שכאשר בוחר הלקוח לרכוש כרטיס באופן אלקטרוני, ואינו משתמש בנציג אנושי, הוא מייעל את הרכישה ומוזיל עלויות עבור החברה בשל החיסכון בכוח האדם,  גובות חברות רבות דמי טיפול.

חברות אלה לרוב מנצלות את העובדה כי מפאת נוחות יעדיף הלקוח לרכוש כרטיס אלקטרוני ולהדפיסו בביתו על מנת להימנע מהצורך לגשת למשרדים או לאולמות שבהם מוכרים את הכרטיסים, או מעמידה בתור בקופות ביום האירוע. כך, בטענה סתמית של עלויות החזקת תשתית, דורשות החברות תשלום נוסף עבור ביצוע רכישה אלקטרונית, ללא כל הצדקה. 
לפיכך מוצע לאסור גבייה פסולה נוספת עבור רכישה אלקטרונית באמתלת "דמי טיפול" ובכך למנוע את העוולה המתוארת.

